b'\n_START_ARTICLE_\nSuga\n_START_SECTION_\nVarhaiset vaiheet\n_START_PARAGRAPH_\nMin Yoon-gi syntyi 9. maaliskuuta 1993 Daegussa, Korean tasavallassa, hyvin pienituloiseen perheeseen. H\xc3\xa4nell\xc3\xa4 on vanhempi veli nimelt\xc3\xa4 Jun-ki. Min kiinnostui musiikin tuottamisesta hyvin nuorena ja alkoi harjoitella sanoittamista ja MIDI-j\xc3\xa4rjestelm\xc3\xa4n k\xc3\xa4ytt\xc3\xb6\xc3\xa4 13-vuotiaana. Ollessaan 17-vuotias h\xc3\xa4n ty\xc3\xb6skenteli osa-aikaisesti levytysstudiossa, jolloin h\xc3\xa4n my\xc3\xb6s aloitti aktiivisesti s\xc3\xa4velt\xc3\xa4misen, r\xc3\xa4pp\xc3\xa4\xc3\xa4misen ja esiintymisen. Ennen varsinaista levytyssopimusta h\xc3\xa4n esiintyi underground-r\xc3\xa4pp\xc3\xa4rin\xc3\xa4 k\xc3\xa4ytt\xc3\xa4en nime\xc3\xa4 Gloss, joka on englanninkielinen k\xc3\xa4\xc3\xa4nn\xc3\xb6s h\xc3\xa4nen etunimest\xc3\xa4\xc3\xa4n Yoon-gi. H\xc3\xa4n my\xc3\xb6s s\xc3\xa4velsi musiikkia rapryhm\xc3\xa4lle nimelt\xc3\xa4 D-Town. Minin vanhemmat eiv\xc3\xa4t tuolloin viel\xc3\xa4 tukeneet poikansa uravalintaa, ja teini-ik\xc3\xa4inen Yoon-gi riiteli paljon perheens\xc3\xa4 kanssa._NEWLINE_Min muutti Souliin edist\xc3\xa4\xc3\xa4kseen uraansa tuottajana ja ty\xc3\xb6skenteli polkupy\xc3\xb6r\xc3\xa4l\xc3\xa4hettin\xc3\xa4 ennen BTS:n debyytti\xc3\xa4. L\xc3\xa4hetin ty\xc3\xb6ss\xc3\xa4\xc3\xa4n h\xc3\xa4n joutui kerran vakavaan auto-onnettomuuteen, jossa h\xc3\xa4n loukkasi pahasti hartiansa. H\xc3\xa4n ei uskaltanut ensin kertoa asiasta levy-yhti\xc3\xb6 Big Hit Entertainmentille sill\xc3\xa4 uskoi saavansa potkut harjoittelijan paikastaan, mutta lopulta h\xc3\xa4nen oli pakko ottaa asia puheeksi. Tuolloin Min ei olisi itsek\xc3\xa4\xc3\xa4n en\xc3\xa4\xc3\xa4 jaksanut jatkaa, mutta levy-yhti\xc3\xb6 kannusti h\xc3\xa4nt\xc3\xa4 j\xc3\xa4\xc3\xa4m\xc3\xa4\xc3\xa4n ja tuki h\xc3\xa4nt\xc3\xa4 my\xc3\xb6s taloudellisesti maksaen h\xc3\xa4nen lukukausimaksunsa.\n_START_SECTION_\nBTS\n_START_PARAGRAPH_\nMin hakeutui levy-yhti\xc3\xb6 Big Hit Entertainmentiin alun perin tuottajaksi. H\xc3\xa4n oli yhti\xc3\xb6ss\xc3\xa4 kolme vuotta harjoittelijana BTS:n kahden muun r\xc3\xa4pp\xc3\xa4rin, Kim Nam-joonin ja Jung Ho-seokin, kanssa ennen BTS:n varsinaista debyytti\xc3\xa4 vuonna 2013. Yhtyeen j\xc3\xa4senen\xc3\xa4 Min k\xc3\xa4ytt\xc3\xa4\xc3\xa4 artistinime\xc3\xa4 Suga, joka juontaa h\xc3\xa4nen koripalloharrastuksestaan ja termist\xc3\xa4 "syuting gardeu" eli heitt\xc3\xa4v\xc3\xa4 takamies. _NEWLINE_Minin rooli BTS:ss\xc3\xa4 on r\xc3\xa4pp\xc3\xa4ri, mink\xc3\xa4 lis\xc3\xa4ksi h\xc3\xa4n sanoittaa ja tuottaa yhtyeelle kappaleita. BTS:n alkuaikoina Min sai yhtyeen toisen j\xc3\xa4senen Kim Nam-joonin tavoin paljon kritiikki\xc3\xa4 etel\xc3\xa4korealaiselta rap-yhteis\xc3\xb6lt\xc3\xa4, sill\xc3\xa4 k-pop-yhtyeeseen liittyminen n\xc3\xa4htiin hip hopin hylk\xc3\xa4\xc3\xa4misen\xc3\xa4. Rapartisti B-Free sanoi radio-ohjelmassa Minille ja Kimille kasvokkain, ett\xc3\xa4 rap on maskuliininen laji ja lavalle meikkaaminen tekee miehist\xc3\xa4 tytt\xc3\xb6j\xc3\xa4. H\xc3\xa4n my\xc3\xb6s pilkkasi nime\xc3\xa4 Suga, joka lausuttuna muistuttaa englannin kielen sanaa sugar eli sokeri. _NEWLINE_BTS:n albumeilla Minin soolokappaleita ovat muun muassa "Trivia \xe8\xbd\x89: Seesaw" ja "First Love".\n_START_SECTION_\nAgust D\n_START_PARAGRAPH_\nSooloartistina Min esiintyy alter egolla Agust D, ja h\xc3\xa4n julkaisi ensimm\xc3\xa4isen soolo-mixtapensa vuonna 2016. Agust D -niminen mixtape otettiin hyvin vastaan, ja yhdysvaltalainen Fuse TV nimesi sen 20 parhaan mixtapen joukkoon vuonna 2016. Soolokappaleissaan Min k\xc3\xa4sittelee muun muassa mielenterveysongelmiaan ja tuntemuksiaan liittyen menestykseen. Agust D:n tyyli on kaiken kaikkiaan synkempi ja aggressiivisempi kuin BTS:n Sugan. _NEWLINE_Nimi Agust D on oikealta luettuna DT Suga. Kirjainyhdistelm\xc3\xa4 DT viittaa Minin nuoruuden rap-ryhm\xc3\xa4\xc3\xa4n D-Towniin.\n_START_SECTION_\nTuottajana\n_START_PARAGRAPH_\nMin tuottaa musiikkia paitsi itselleen ja BTS:lle my\xc3\xb6s muille artisteille. H\xc3\xa4nen tunnetuin toiselle artistille tekem\xc3\xa4ns\xc3\xa4 kappale on etel\xc3\xa4korealaisen Suranin "Wine", joka voitti vuoden parhaan soul/R&B -kappaleen palkinnon Melon Music Awardseilla vuonna 2017.  Min tunnetaan kunnianhimoisena ja aikaansaavana tuottajana, ja h\xc3\xa4n ty\xc3\xb6skentelee omassa studiossaan nimelt\xc3\xa4 GENIUS LAB. H\xc3\xa4nen instrumenttinsa on piano.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nIntroverttin\xc3\xa4 tunnettu Min on kertonut sek\xc3\xa4 haastatteluissa ett\xc3\xa4 kappaleissaan varsin avoimesti masennuksestaan ja ahdistuksestaan. H\xc3\xa4n on my\xc3\xb6s todennut haastattelussa, ett\xc3\xa4 halusi aina olla rikas ja menestynyt muttei koskaan julkisuuden henkil\xc3\xb6. Televisio-ohjelmassa BTS Comeback Show Min kertoi, kuinka h\xc3\xa4n ennen BTS:n debyytti\xc3\xa4 eli k\xc3\xb6yhyydess\xc3\xa4 ja joutui esimerkiksi valitsemaan bussilipun ja aterian ostamisen v\xc3\xa4lill\xc3\xa4. Musiikkia tuottaessaan h\xc3\xa4nt\xc3\xa4 saatettiin huijata, eli h\xc3\xa4nelle ei maksettu h\xc3\xa4nen tekem\xc3\xa4st\xc3\xa4\xc3\xa4n kappaleesta. Mielenterveysongelmien k\xc3\xa4sittelyn lis\xc3\xa4ksi Min on ottanut kantaa HLBT-ryhmien oikeuksien puolesta._NEWLINE_Vuonna 2016 Min joutui leikkaukseen loukattuaan korvansa kaatumisen yhteydess\xc3\xa4, ja h\xc3\xa4n oli jonkin aikaa sivussa BTS:n esiintymisist\xc3\xa4. Sittemmin h\xc3\xa4n on toipunut kokonaan._NEWLINE_Min on ylpe\xc3\xa4 taustastaan ja viittaa usein kappaleissaan synnyinkaupunkiinsa Daeguun. H\xc3\xa4nell\xc3\xa4 on koira nimelt\xc3\xa4 Min Holly.\n_START_SECTION_\nHarrastukset ja muut taidot\n_START_PARAGRAPH_\nMin on my\xc3\xb6s taitava moniosaaja. Esimerkiksi h\xc3\xa4n osaa soittaa pianoa taitavasti. Ja kuten aiemmin mainittiin h\xc3\xa4n harrastaa my\xc3\xb6s koripalloa, ja onkin hyv\xc3\xa4 pelaamaan, siit\xc3\xa4 huolimatta ett\xc3\xa4 ei ole kovin pitk\xc3\xa4._NEWLINE_Min on useasti sanonut ettei osaa laulaa ollenkaan, mutta totta se ei kyll\xc3\xa4 ole. Esimerkiksi yhdess\xc3\xa4 Suranin kanssa tehdyss\xc3\xa4 "so far away"-kappaleessa h\xc3\xa4nen kuullaan my\xc3\xb6s laulavan taitavasti, vaikkakin suurinmaksi osaksi Min r\xc3\xa4pp\xc3\xa4\xc3\xa4._NEWLINE_Ja kuten my\xc3\xb6s BTS:n Sugan soolokappaleessa "Trivia \xe8\xbd\x89: Seesaw" h\xc3\xa4nen kuullaan laulavan.'